My Octopus Teacher

My Octopus Teacher is 'n Netflix-oorspronklike dokumentêre film van 2020 wat geregisseur is deur Pippa Ehrlich en James Reed. Die film volg die filmmaker Craig Foster se jaarlange verhouding met 'n wilde seekat in 'n Suid-Afrikaanse kelpwoud. Tydens die 93ste Oscar-toekenningsaand het dit die toekenning gewen vir die beste dokumentêre film.

Opsomming 

Die film wys hoe Foster in 2010 begin vryduik het in 'n koue kelpbos op 'n afgeleë plek in Valsbaai, naby Kaapstad, Suid-Afrika. Die ligging was naby Simonstad op die Kaapse Skiereiland, wat blootgestel is aan die koue Benguela-stroom van die Atlantiese Oseaan.

Hy het sy ervarings begin dokumenteer en mettertyd 'n nuuskierige jong seekat ontmoet wat sy aandag getrek het. Hy het besluit om voort te gaan met besoeke aan die seekat en haar bewegings 'n jaar lank elke dag dop te hou om die dier se vertroue te wen. Hulle het 'n noue band gevorm waartydens sy met Foster gespeel het en hom in haar wêreld toegelaat het om te sien hoe sy slaap, leef en eet. In die film beskryf Foster die impak van sy verhouding met die seekat op sy lewe.

Die film toon Foster se groeiende intieme verhouding met die seekat terwyl hy haar byna 'n jaar lank volg. Sy moes haar onder andere teen streephaaie verdedig. In een aanval het die seekat 'n arm verloor en teruggetrek na haar kuil om te herstel terwyl die arm drie maande geneem het om terug te groei. In 'n latere haai-aanval het die seekat 'n ongelooflike verbeterde kreatiwiteit getoon om te oorleef, insluitend om op die haai se rug stelling in te neem. Later, nadat sy met 'n groter seekat gepaar en 'n groot aantal eiers geproduseer het, het sy 'n natuurlike dood gesterf terwyl sy na haar eiers omgesien het, waarna 'n haai haar liggaam weggeneem het.

Foster beskryf die effek van hierdie mentorskap-tipe verhouding wat die seekat met hom gehad het, en wat hom 'n les oor die broosheid van die lewe en die mensdom se verbintenis met die natuur geleer het. Sodoende het Foster 'n dieper band met sy seun, 'n ontluikende duiker en marienelewestudent, gesmee.

Rolverdeling 
Craig Foster, as homself
Tom Foster, Craig se seun, as homself
Seekat (Rosetta), as haarself
Streephaai, as ditself

Produksie
In samewerking met Sea Change Project, Off The Fence en ZDF Enterprises, was My Octopus Teacher, uitvoerend vervaardig deur Ellen Windemuth. Dit is geregisseur deur Pippa Ehrlich en James Reed. Die onderwater kinematografie was geregisseur deur Roger Horrocks, met onderwaterkamera opnames van Craig Foster en Roger Horrocks.'n Kleiner hoeveelheid onderwatermateriaal, wat nie in die film vertoon word nie, maar op dieselfde plek deur dieselfde paar verfilm is, is reeds op Blue Planet II, aflewering 5, vertoon.

Foster was ook 'n vervaardiger deur sy betrokkenheid by die Sea Change Project, en sy vrou, die Indiese omgewingsjoernalis Swati Thiyagarajan, was produksiebestuurder vir die film.

Foster het in 2010 begin verfilm; die film het tien jaar geneem om te vervaardig en was die eerste Suid-Afrikaanse natuurdokumentêr wat as 'n Netflix Original uitgesaai is.

Vrystelling 
My Octopus Teacher is op 7 September 2020 op Netflix vrygestel.

Verwysings

Eksterne skakels 
 
 Official trailer
 Sea Change Project and its The Making of My Octopus Teacher 

Suid-Afrikaanse rolprente